Valter Soosalu

Valter Soosalu (sündinud 23. aprillil 1992 Tallinnas) on eesti dirigent, laulja ja instrumentalist. Valter Soosalu on 2009. aastal loodud progerokiansambli Põhja Konn laulja ja klahvpillimängija. 2022. aastal asutas ta harpejji-ansambli Valter's Harpejji Band. 2017. aasta detsembris võitis ta TV3 muusikalise paroodiasarja "Su nägu kõlab tuttavalt". Ta on lõpetanud Tallinna Muusikakeskkooli ja Eesti Muusika- ja Teatriakadeemia bakalaureuseastme koorijuhtimise erialal. Juba lasteaialapseeast saati on ta laulnud koorides ja osalenud mitmes muusikalis. 2019. aasta seisuga õpib ta itaallasest eraõpetaja meistriklassis klassikalist laulu ning käib iga aasta augustis Itaalias Firenze lähedal laulutundides ja kontserte andmas. 2014. aastal võitis ta VI Eesti noorte koorijuhtide konkursi. Sellesama konkursi finaalis tuli tal juhatada Eesti Rahvusmeeskoori. Alates 2017. aastast on Valter Soosalu kammerkoori Kolm Lindu peadirigent ja 2020. aastast Tehnikaülikooli Akadeemilise Meeskoori peadirigent 2023. aastal jõudis tema juhatatud TTÜ Akadeemiline Meeskoor Soosalu enda kirjutatud lauluga „Kel kuube ei ole“ (sõnade autor Vladislav Koržets) Jaak Joala nimelise lauluvõistluse „Uus laul“ finaali. Alates 2017. aasta noorte laulu- ja tantsupeost on ta dirigeerinud ka laulupidudel. 26-aastaselt sai ta väita, et tal pole pisipõnnist peale (ükskõik mis rollis olles) jäänud vahele mitte ühtki Eesti üld- või laste ja noorte laulupidu. 2023. aasta noorte laulu- ja tantsupeol oli ta segakooride liigijuht. 2025. aasta üldlaulupeol teeb Valter Soosalu laulupeodebüüdi ka heliloojana: meeskooride esituses tuleb ettekandele tema uudisteos "Me peame looma sillad" (sõnade autor Juhan Viiding). 2019. aastal dirigeeris Soosalu Vanemuise teatris lastemuusikali "Detektiiv Lotte". 2022. aasta suvel esietendus Käsmus Loone Otsa näidend "Kuninganna ja viinakurat" (lavastaja Jaanus Nuutre), sellegi salapiirituseveost rääkiva lavateose muusika autor on Valter Soosalu. 2020. aastal valis USA muusikariistaettevõte Marcodi Musical Products Valter Soosalu oma esindusartistiks, kelle ülesanne on tutvustada ja reklaamida üht maailma uusimat elektrilist keelpilli. Harpejji-nimelise pilli töötas välja Ameerika heliinsener Tim Meeks 2007. aastal. Pillis on ühendatud basskitarri, kitarri ja klaveri iseloom ja mänguvõimalused. Valter Soosalu sõnul tuleb selle keelpilli mängijale kasuks oskus mõelda ka klahvpillimängijana. Valter Soosalu sai uudse pilli harpejji [harpedži] enda kasutusse 2019. aastal ning on seda igakülgselt tundma õppinud ja selle mängimist katsetanud. 2022. aasta märtsis tutvustas ta harpejji kõlapilti ja mänguvõimalusi koos ansambliga Estonian Cello Ensemble kontserditurneel näiteks Jõhvis, Tallinnas, Tartus ja Pärnus. 2022. aastal asutas ta ka oma harpejji-ansambli Valter's Harpejji Band, mille esimesed suuremad kontserdid on toimunud Jazzkaare raames. Ansambli liikmed Valter Soosalu (harpejji, laul), Ott Adamson (trummid), Kristen Kütner (kitarr) ja Artis Boriss (klahvpillid) on varem koos musitseerinud ansamblites Põhja Konn ja Rita Ray. Valter Soosalu peab end eeskätt klassikaliseks lauljaks (ta on hääleliigilt tenor ja laulab vanamuusikaansamblis Vox Clamantis), kuid on alates 2009. aastast viljelnud ka mitmes stiilis bändilaulu. Ta on öelnud, et ta muusikamaitse ulatub seinast seina, kuid samas naudib ta ka muusikaga vigurdamist. Nii ei olegi ehk midagi imestada, et kui ta kutsuti 2017. aastal osalema saatesarjas "Su nägu kõlab tuttavalt", ta läks, nägi ja võitis selle. Laulusaatesarjas parodeeris ta Tom Jonesi, Kait Tamrat, Uku Suvistet, Gloria Gaynorit, Koit Toomet, Peeter Volkonskit, Phil Collinsit, Village People'it ja Plácido Domingot. 2018. aastal osutus tema ja Pirjo Jonase esituses väga menukaks renessansivõtmes duett – töötlus 2017. aasta Eesti Laulu võitnud Sven Lõhmuse laulust "Verona". 2018. aastal sündis helilooja Erkki-Sven Tüüri ja solist Valter Soosalu koostöös progerokikontsert In Spe ja Põhja Konna lauludest koos Estonian Cello Ensemble'iga. Seda kontserti peeti Leigo järvemuusika festivali tippsündmuseks. 2019. aastal osales ta ühe laulusolistina Jassi Zahharovi, Marko Matvere ja Märt Avandi kõrval Georg Otsa ja Jaak Joala meenutuskontsertidel. Soliste saatsid Urmas Lattikase ansambel ja keelpillikvartett Prezioso. Eesti Rahvusringhääling salvestas mõlema kontserdikava lauludest valiku telesaadeteks "Georg Otsa laulude õhtu" (2020) ja "Jaak Joala laulude õhtu" (2020), mis on järelvaadatavad ERR arhiivis. Pole just tavaline, et nii noore dirigendi ja helilooja sünnipäeva tähistatakse esindusliku kontserdiga Alexela kontserdimajas, kuid 17. detsembril 2022 sai see teoks. Esinesid Pärnu Linnaorkester, rokkansambel Põhja Konn, Tehnikaülikooli Akadeemiline Meeskoor, progerokki viljelev Soome ansambel Saimaa, Valter's Harpejji Band ja veel mõned sünnipäevalapse lähedased kolleegid – ühtekokku üle saja laulja ja pillimehe. Kavas olid Soosalu lemmikteosed Sven Grünbergi, Miina Härma, Siim Aimla, Tõnis Kõrvitsa, Richard Straussi ja Jean Sibeliuse muusikaloomingust. Kuna kontserdi kava ühisnimetajaks oli rokkmuusika, võis ka raskema muusika teoseid kuulda uues kastmes või rokilikus vormis. Meelelahutusportaal Elu24 valis 2019. aastal Valter Soosalu Eesti kõige nägusamate meeste edetabelis 12. kohale. Valter Soosalu isa on kõrgharitud muusik, kes on mänginud paljusid puhkpille ja töötanud orkestris. Ema on olnud koorilaulja. Tal on kaks venda ja üks õde; vend Harald Soosalu on muusik ja muusikapedagoog. Päring inforegister.ee andmebaasis[alaline kõdulink] Noorte koorijuhtide konkursi võitis Valter Soosalu kultuur.err.ee Valter Soosalu – minu kompass juhib tegema asju, mis mind rõõmsaks teevad Ajakiri Minu Volvo, talv 2018/2019. Katharina Toomemets. Uus amet! Valter Soosalust sai Tehnikaülikooli Akadeemilise Meeskoori peadirigent. Õhtuleht, 29.01.2020. Merilyn Närep, Eero Vabamägi. Galerii ⟩ Jaak Joala nimelise lauluvõistluse «Uus laul» võitis duo, kelle lugu esialgu suurt furoori tekitas Postimees.ee, 28.05.2023. Valter Soosalul pole vahele jäänud ükski laulupidu: kui on laulupidu, olen mina kohal ERR Kultuur, 12.03.2019. XIII noorte laulupeo segakooride liigijuht Valter Soosalu 2023. aasta noorte laulu- ja tantsupeo koduleht. 13.04.2023. 2025. aasta laulupeo kava 2025. aasta üldlaulu- ja tantsupeo koduleht. Vaadatud 13.01.2024. Eileen Änilane. Valter Soosalu: keegi ei saa mulle öelda, millist muusikat teha Eesti Päevaleht / Laupäevaleht, 05.12.2019. Christofer Kivipalu. Arvustus. Kriitikukuradi sõnum tulivee vedajatest ERR Kultuur, 26.07.2022. Vau, milline tunnustus! Äärmiselt unikaalset instrumenti valdav Valter Soosalu valiti eksklusiivse pillitootja reklaamnäoks Kroonika/Delfi, 01.03.2020. Rene Kundla. Valter Soosalu tutvustab kontserttuuril publikule harpejji't ERR Kultuur, 07.03.2022. VIDEO | Valter Soosalu tunnistab, et leidis igavuses huvitava tegevuse: see on üks suurimad muusikalisi õnnestumisi Kroonika/Delfi, 29.03.2020. Ansambli tutvustus Jazzkaare kodulehel Vaadatud 11.05.2022. Valter Soosalu: bändilauljana olen ma imik ERR Menu, 15.12.2016. Valter Soosalule meeldib muusikas lollitada ERR Menu, 15.11.2021. Video: "Verona" rändas koos Valter Soosalu ja Pirjo Jonasega ajas tagasi ERR Menu, 17.02.2018. Tänavusel Leigo Järvemuusika festivalil kuuleb ka progerokki ERR Menu, 19.07.2018. "Georg Otsa laulude õhtu" ja "Jaak Joala laulude õhtu" ERR Arhiiv. Vaadatud 12.01.2023. Ave Häkli. Valter Soosalu sünnipäevakontsert toob lavale enam kui sada muusikut ERR, 15.12.2022. Tiiu Suvi. Valter Soosalu, otse elust Anne & Stiil / Delfi, 30.05.2019. Valter Soosalu tutvustab harpejji'd ETV telesaates "Ringvaade" Esmaeeter: 12. märts 2019